CELEX: 
Language: lt
Date: 2018-07-09 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamos tam tikros Deleguotojo reglamento (ES) Nr. 639/2014 nuostatos dėl Europos Parlamento ir Tarybos reglamentu (ES) Nr. 1307/2013 nustatytos žalinimo praktikos

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Tiesioginės žalinimo išmokos sudaro 30 proc. Sąjungos valstybių narių metinių tiesioginių išmokų viršutinių ribų. Jos išmokamos kaip metinė išmoka už reikalavimus atitinkantį hektarą ūkininkams, vykdantiems tris paprastus, apibendrintus, be sutartinių įsipareigojimų kasmet atliekamus veiksmus, kurie naudingi aplinkai ir klimatui. Šią įprastą žalinimo praktiką, apibrėžtą Reglamente (ES) Nr. 1307/2013 (toliau – pagrindinis reglamentas), galima apibūdinti taip: ekologiniu požiūriu svarbios vietovės (EPSV) užima 5 % ariamosios žemės ploto; vykdoma pasėlių įvairinimo ir daugiamečių žolynų, įskaitant aplinkosaugos požiūriu pažeidžiamus daugiamečius žolynus, išsaugojimo veikla. Tam tikrais atvejais vietoje įprastos praktikos ūkininkai gali taikyti lygiavertę praktiką, kuri taip pat apibrėžta pagrindiniame reglamente. Komisijos deleguotuoju reglamentu (ES) Nr. 639/2014 (toliau – deleguotasis reglamentas), kuris neseniai iš dalies pakeistas Deleguotuoju reglamentu (ES) Nr. 2017/1155, aiškiai nurodomi ir papildomi tam tikri su žalinimo praktika susiję techniniai parametrai, apibrėžtys ir metodai. 
            
            
               Šiuo aktu atliekami keli deleguotojo reglamento žalinimo nuostatų pakeitimai. Jais atsižvelgiama į neseniai Reglamentu (ES) Nr. 2017/2393 (toliau – „Omnibus“ reglamentas) atliktą pagrindinio reglamento žalinimo nuostatų pakeitimą. 
            
            
               Kitas aktas, kuriuo dėl „Omnibus“ reglamento iš dalies keičiami keli su žalinimu nesusiję deleguotojo reglamento elementai, parengtas atskirai.
            
            
               2.KONSULTACIJOS PRIEŠ PRIIMANT AKTĄ
            
            
               Projektas valstybėms narėms pristatytas tiesioginių išmokų ekspertų grupės posėdžiuose, vykusiuose 2017 m. gruodžio 14 d. ir 2018 m. sausio 23 d. Komisijos tarnybų atstovai paaiškino keletą klausimų ir atsakė į ekspertams kilusius klausimus. Vėliau projektas patobulintas atsižvelgiant į posėdžiuose arba raštu pateiktas ekspertų pastabas. 
            
            
               Rengiant ekspertų grupės posėdžius, šio teisės akto projekto versijos taip pat buvo perduotos Europos Parlamentui ir Tarybai.
            
            
               3.DELEGUOTOJO AKTO TEISINIAI ASPEKTAI
            
            
               Daugiamečiai žolynai
            
            
               Deleguotojo reglamento 43 straipsnio 3 dalyje nurodyti galimi ploto pokyčiai (pavyzdžiui, ploto, kuriame vykdoma ekologinė gamyba, pokyčiai), dėl kurių valstybės narės turi patikslinti referencinę santykinę daugiamečių žolynų dalį, prieš tai nustačiusios, kad tie pokyčiai daro didelę įtaką santykinės dalies kitimui. „Omnibus“ reglamente valstybėms narėms numatytos trys galimybės tikslinti, kokie plotai priskiriami prie daugiamečių žolynų: priskirti tik žolynus, kurie nebuvo ariami pastaruosius 5 metus; priskirti plotus, kuriuose auga tam tikros pašarams naudotinų augalų rūšys (pavyzdžiui, krūmokšniai arba medžiai), jei tuose plotuose vyrauja žolynai; priskirti žemę, kurią galima naudoti gyvuliams ganyti, net jei žolynai joje nevyrauja; tai gali daryti poveikį daugiamečiais žolynais užsėto ploto dydžiui, kuris laikomas referenciniu, o kartu ir didelį poveikį santykinei daliai. Todėl minėtą straipsnį siūloma papildyti šiais konkrečiais atvejais. 
            
            
               Deleguotojo reglamento 44 straipsnio 1 dalyje nustatytos taisyklės, susijusios su neprivaloma (valstybėms narėms) sistema, pagal kurią ūkininkams suteikiamas leidimas keisti daugiamečio žolyno paskirtį. Šiuo metu taikoma sąlyga, kad tuomet, kai keičiama daugiamečių žolynų ploto paskirtis, būtų sukurtas kitas atitinkamas daugiamečių žolynų plotas, kuris daugiamečiu žolynu laikomas nuo pirmosios sukūrimo dienos. Šią nuostatą siūloma išplėsti – įtraukti atvejus, kai daugiametis žolynas atkuriamas tame pačiame sklype, jei valstybės narės taiko arimo kriterijų (žr. pirmiau). 
            
            
               Ekologiniu požiūriu svarbi vietovė
            
            
               „Omnibus“ reglamente numatyti trys papildomi ekologiniu požiūriu svarbių vietovių (EPSV) tipai. Reglamento (ES) Nr. 1307/2013 45 konstatuojamoje dalyje pabrėžiama, kad EPSV būtina kurti nuosekliai. Todėl siūloma išaiškinti, kaip, atsižvelgiant į valdymo sąlygas, nauji EPSV tipai yra susiję su likusiais EPSV tipais.
            
            
               Vienam iš naujų EPSV tipų – pūdymui paliktos žemės plotams, skirtiems medingiesiems augalams, taikomas svorinis koeficientas yra didesnis už svorinį koeficientą, taikomą esamam EPSV tipui – pūdymui paliktai žemei. Šių abiejų tipų skirtumą siūloma išaiškinti, iš dalies pakeičiant deleguotojo reglamento 45 straipsnio 2 dalį.
            
            
               Šių abiejų tipų skirtumą lemia medingieji augalai. Kadangi pūdymui paliktos žemės plotai, skirti medingiesiems augalams, anksčiau priklausė pūdymui paliktos žemės tipui (dabar laikomam atskiru tipu), tai pūdymui paliktai žemei šiuo metu taikomi valdymo reikalavimai, visų pirma susiję su reikalavimu nevykdyti žemės ūkio gamybos, minimaliu valstybių narių nustatytinu laikotarpiu ir draudimu naudoti augalų apsaugos produktus, taip pat taikomi pūdymui paliktos žemės plotams, skirtiems medingiesiems augalams. Be to, siekiant pašalinti abejones, kurių galėtų kilti dėl naujo pūdymui paliktos žemės tipo, kuriam priklausanti žemė gali būti užsėta augalais, taip pat atsižvelgiant į tai, kad EPSV kuriamos biologinei įvairovei išsaugoti, siūloma išaiškinti, kad, atsižvelgiant į reikalavimą nevykdyti gamybos, prie tokių vietovių neturėtų būti priskiriami plotai, apsėti pasėliais, kurie paprastai auginami derliaus reikmėms.
            
            
               Siekiant aiškiai nustatyti, kuo skiriasi abiejų tipų pūdymui palikta žemė, ir užtikrinti, kad ūkininkams būtų aišku, kokie augalai gali būti auginami pūdymui paliktos žemės plotuose, skirtuose medingiesiems augalams,  valstybėms narėms siūloma sudaryti augalų, kuriais gali būti užsėjama tokia pūdymui palikta žemė, rūšių sąrašą. Taip pat siūloma į tą sąrašą neįtraukti invazinių svetimų rūšių. Siekiant kuo labiau padidinti tokių vietovių naudą biologinei įvairovei, valstybėms narėms turėtų būti suteikta galimybė priimti sprendimą dėl atitinkamų papildomų valdymo reikalavimų. Taip pat siūloma išaiškinti, kad pūdymui paliktos žemės plotuose, skirtuose medingiesiems augalams, auginti nevyraujančių rūšių žoles ir naudoti avilius leidžiama, nes tai nedaro poveikio tų plotų biologinei įvairovei. 
            
            
               Į 45 straipsnį įrašomoje naujoje 8a dalyje nurodytos su cheminių medžiagų naudojimu naujų tipų EPSV, kuriose yra Miscanthus  ir Silphium perfoliatum, susijusios valdymo sąlygos, kuriomis atsižvelgiama į tai, kad EPSV kuriamos biologinei įvairovei išsaugoti. 
            
            
               Įsigaliojimas ir taikymas
            
         
         
            
               2 straipsnyje siūloma šiame reglamente numatytus pakeitimus pradėti taikyti skirtingais metais. Nors su daugiamečiais žolynais susiję pakeitimai turėtų būti taikomi 2018 m.., su ekologiniu požiūriu svarbiomis vietovėmis susijusių pakeitimų taikymą siūloma atidėti iki 2019 m., kuriais bus pradėti taikyti nauji reikalavimai; taip siekiama nacionalinėms institucijoms ir ūkininkams suteikti laiko prisitaikyti. 
            
            
            
               KOMISIJOS DELEGUOTASIS REGLAMENTAS (ES) …/...
            
            
               2018 07 09
            
            
               kuriuo iš dalies keičiamos tam tikros Deleguotojo reglamento (ES) Nr. 639/2014 nuostatos dėl Europos Parlamento ir Tarybos reglamentu (ES) Nr. 1307/2013 nustatytos žalinimo praktikos
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009
                  1
               ,  ypač į jo 45 straipsnio 6 dalies b punktą ir 46 straipsnio 9 dalies a punktą,
            
            
               kadangi:
            
            
               (1)Komisijos deleguotojo reglamento (ES) Nr. 639/2014
                  2
                38–48 straipsniuose nustatytos Reglamento (ES) Nr. 1307/2013 nuostatas dėl žalinimo praktikos papildančios taisyklės; 
            
            
               (2)Europos Parlamento ir Tarybos reglamentas (ES) 2017/2393, 
                  3
                kuriuo iš dalies keičiamos kelios Reglamento (ES) Nr. 1307/2013  nuostatos dėl žalinimo praktikos, įsigaliojo 2017 m. gruodžio 30 d. Su žalinimo praktika susiję pakeitimai taikomi nuo 2018 m. sausio 1 d. Siekiant išaiškinti atitinkamas ūkio subjektų pareigas ir užtikrinti jų derėjimą, dėl šių pakeitimų būtina patikslinti tam tikras Deleguotojo reglamento (ES) Nr. 639/2014 nuostatas; 
            
            
               (3)jei valstybės narės nusprendžia, kad, vadovaujantis Reglamento (ES) Nr. 1307/2013 su pakeitimais, padarytais Reglamentu (ES) 2017/2393, 4 straipsnio 2 dalies trečios pastraipos a punktu, žolei auginti naudojama žemė, kuri penkerius metus ar ilgiau nebuvo ariama, laikoma daugiamečiu žolynu, arba nusprendžia, kad daugiamečių žolynų plote gali augti ir kitos augalų rūšys, pavyzdžiui, tam tikri krūmokšniai arba medžiai, kaip nustatyta tos pastraipos b punkte, arba kad tam tikra žemė, kurią galima naudoti gyvuliams ganyti, laikoma daugiamečiu žolynu pagal tos pastraipos c punktą, jos prireikus patikslina savo referencinę santykinę dalį, kad atsižvelgtų į galimą didelį poveikį, kurį tai santykinei daliai galėtų padaryti minėtų sprendimų taikymas; 
            
            
               (4)Reglamento (ES) Nr. 1307/2013 su pakeitimais, padarytais Reglamentu (ES) 2017/2393,  4 straipsnio 2 dalies trečios pastraipos a punktu valstybėms narėms suteikus galimybę nuspręsti, kad žolei auginti naudojama žemė, kuri penkerius metus ar ilgiau nebuvo ariama, yra laikoma daugiamečiu žolynu, daugiamečių žolynų plotas gali būti tokiu plotu nebelaikomas ne tik tais atvejais, kai yra pertvarkomas į lauko kultūroms skirtą žemę, bet ir kai jis yra suariamas. Deleguotojo reglamento (ES) Nr. 639/2014 44 straipsnio 1 dalis turėtų būti patikslinta atsižvelgiant į šią naują galimybę;  
            
            
               (5)Reglamento (ES) 2017/2393 3 straipsnio 9 dalies b punkto i papunktyje numatyti trys nauji ekologiniu požiūriu svarbių vietovių tipai, t. y. esamas sąrašas papildytas plotais, kuriuose yra Miscanthus, plotais, kuriuose yra Silphium perfoliatum, ir pūdymui paliktos žemės plotais, skirtais medingiesiems augalams (kuriuose auga daug žiedadulkių ir nektaro turinčių augalų rūšys). Reglamento (ES) Nr. 1307/2013 45 konstatuojamoje dalyje pabrėžiama, kad ekologiniu požiūriu svarbias vietoves būtina kurti nuosekliai. Todėl būtina paaiškinti naujų ir esamų ekologiniu požiūriu svarbių vietovių tipų tarpusavio ryšį;
            
            
               (6)pirmiausia, kadangi prie pūdymui paliktos žemės plotų, skirtų medingiesiems augalams, priskirti plotai anksčiau buvo priskiriami prie ekologiniu požiūriu svarbių vietovių tipo „pūdymui palikta žemė“, jiems ir toliau turėtų būti taikomi tam tipui nustatyti valdymo reikalavimai. Visų pirma, tipui „pūdymui palikta žemė“ taikomas draudimas vykdyti žemės ūkio gamybos veiklą, minimalus valstybių narių nustatytinas laikotarpis ir draudimas naudoti augalų apsaugos produktus taip pat turėtų būti taikomi tipui „pūdymui paliktos žemės plotai, skirti medingiesiems augalams“, nors prie šio naujo ekologiniu požiūriu svarbių vietovių tipo priskiriamuose plotuose ir leidžiama sėti medinguosius augalus; 
            
            
               (7)be to, siekiant pašalinti abejones, kurių galėtų kilti dėl naujo ekologiniu požiūriu svarbių vietovių tipo, ir riziką, kad tos vietovės bus apsėtos gamybos reikmėms paprastai naudojamais pasėliais, taip pat atsižvelgti į tai, kad ekologiniu požiūriu svarbios vietovės kuriamos biologinei įvairovei išsaugoti, reikėtų išaiškinti, kad, atsižvelgiant į reikalavimą nevykdyti gamybos, prie tokių vietovių neturėtų būti priskiriami plotai, apsėti pasėliais, kurie paprastai auginami derliaus reikmėms;
            
            
               (8)tačiau, kadangi Reglamento (ES) Nr. 1307/2013 su pakeitimais, padarytais Reglamentu (ES) 2017/2393, X priede naujai ekologiniu požiūriu svarbiai vietovei „pūdymui paliktos žemės plotai, skirti medingiesiems augalams“, nurodytai Reglamento (ES) Nr. 1307/2013 46 straipsnio 2 dalies m punkte, nustatytas svorinis koeficientas  yra didesnis už nustatytąjį to reglamento 46 straipsnio 2 dalies a punkte nurodytam tipui „pūdymui palikta žemė“, reikėtų geriau išaiškinti šių dviejų ekologiniu požiūriu svarbių vietovių tipų skirtumą. Visų pirma, siekiant užtikrinti, kad ūkininkams būtų teisiškai aišku, kokios augalų rūšys laikomos daug žiedadulkių ir nektaro turinčių augalų rūšimis, t. y. medingaisiais augalais, kaip nustatyta Reglamento (ES) Nr. 1307/2013 46 straipsnio 2 dalies pirmos pastraipos m punkte, turėtų būti sudarytas tokių augalų rūšių sąrašas. Atsižvelgiant į agronominių sąlygų ir augalų rūšių įvairovę Sąjungoje, valstybėms narėms turėtų būti suteikta galimybė pačioms pasirinkti atitinkamas augalų rūšis. Tačiau invazinės svetimos rūšys, apibrėžtos Europos Parlamento ir Tarybos reglamente (EB) Nr. 1143/2014
                  4
               , neturėtų būti auginamos tose vietovėse, nes jos kelia pavojų vietos biologinei įvairovei, inter alia, trukdydamos vietos augalų ir apdulkintojų sąveikai;
            
            
               (9)todėl, siekiant kuo labiau padidinti tokių vietovių naudą biologinei įvairovei, valstybėms narėms turėtų būti suteikta galimybė spręsti dėl galimų atitinkamų papildomų valdymo reikalavimų, pavyzdžiui, reikalavimo dėl augalų rūšių mišinių. Galiausiai, kadangi tai, kad pūdymui paliktos žemės plotuose, skirtuose medingiesiems augalams, auga nevyraujančių rūšių žolės ir naudojami aviliai, nedaro poveikio tų plotų biologinei įvairovei, tuose plotuose laikyti avilius turėtų būti leidžiama; 
            
            
               (10)siekiant pagal žalinimo tikslus apsaugoti ir padidinti biologinę įvairovę, naujoms ekologiniu požiūriu svarbioms vietovėms, kuriose yra Miscanthus ir  Silphium perfoliatum, reikėtų nustatyti su cheminių medžiagų (mineralinių trąšų ir augalų apsaugos produktų) naudojimu susijusius valdymo reikalavimus. Visų pirma, atsižvelgiant į santykinai žalingesnį augalų apsaugos produktų poveikį biologinei įvairovei, naudoti tuos produktus minėtose vietovėse turėtų būti uždrausta – juos leidžiama naudoti tik pirmaisiais metais, siekiant palengvinti tų vietovių kūrimą. Todėl Deleguotasis reglamentas (ES) Nr. 639/2014 turėtų būti atitinkamai iš dalies pakeistas;
            
            
               (11)šis reglamentas turėtų būti taikomas pagalbos paraiškoms, susijusioms su 2018 m. sausio 1 d. prasidedančiais ir vėlesniais kalendoriniais metais. Tačiau, atsižvelgiant į laiką, kurio nacionalinėms valdžios institucijoms ir ūkininkams reikia prisitaikyti prie šiuo reglamentu nustatytų reikalavimų dėl ekologiniu požiūriu svarbių vietovių, tie pakeitimai turėtų būti taikomi tik pagalbos paraiškoms, susijusioms su 2019 m. sausio 1 d. prasidedančiais ir vėlesniais kalendoriniais metais,  
            
         
         
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Deleguotojo reglamento (ES) Nr. 639/2014 pakeitimas
            
            
               Deleguotasis reglamentas (ES) Nr. 639/2014 iš dalies keičiamas taip:
            
            
               (1)43 straipsnio 3 dalis pakeičiama taip:
            
            
               „3. Valstybės narės patikslina referencinę santykinę dalį, jei nustato, kad santykinės dalies kitimui didelės įtakos visų pirma turi ploto, kuriame vykdoma ekologinė gamyba, pokytis, smulkiųjų ūkininkų sistemos dalyvių skaičiaus pokytis, arba jei valstybė narė pagal Reglamento (ES) Nr. 1307/2013 4 straipsnio 2 dalies trečios pastraipos a, b ar c punktus priima sprendimą. Tokiomis aplinkybėmis valstybės narės nedelsdamos praneša Komisijai apie atliktą patikslinimą ir nurodo tokio patikslinimo motyvus.“;
            
            
               (2)44 straipsnio 1 dalis pakeičiama taip:
            
            
               „1. Valstybės narės gali įpareigoti konkrečius ūkininkus nekeisti daugiamečių žolynų plotų paskirties, taip pat, jei jos taiko Reglamento (ES) Nr. 1307/2013 4 straipsnio 2 dalies trečios pastraipos a punktą, – nearti tų plotų prieš tai negavus atskiro leidimo.  Apie tą pareigą ūkininkai informuojami nedelsiant ir bet kuriuo atveju iki tų metų, kuriais atitinkama valstybė narė tokią pareigą numato, lapkričio 15 d.  Ta pareiga taikoma tik tiems ūkininkams, kuriems pagal Reglamento (ES) Nr. 1307/2013 III antraštinės dalies 3 skyrių tenka pareigos, susijusios su daugiamečių žolynų plotais, kuriems netaikoma Reglamento (ES) Nr. 1307/2013 45 straipsnio 1 dalis. 
            
            
               Leidimas gali būti suteikiamas remiantis objektyviais ir nediskriminaciniais kriterijais, įskaitant aplinkosaugos kriterijus. Jeigu pirmoje pastraipoje nurodytas leidimas suteikiamas su sąlyga, kad daugiamečiam žolynui būtų skirtas kitas atitinkamo hektarų skaičiaus plotas, arba, jei valstybė narė taiko Reglamento (ES) Nr. 1307/2013 4 straipsnio 2 dalies trečios pastraipos a punktą, su sąlyga, kad daugiamečiam žolynui būtų skirtas kitas ar tas pats plotas, tas plotas, nukrypstant nuo Reglamento (ES) Nr. 1307/2013 4 straipsnio 1 dalies h punkto, daugiamečiu žolynu laikomas nuo pirmosios dienos po pertvarkymo, įskaitant suarimo. Tokie plotai nuo pertvarkymo, įskaitant suarimo dienos bent penkerius metus iš eilės naudojami žolei ar kitiems žoliniams pašarams auginti. Tačiau, jei ūkininkai į daugiamečius žolynus pertvarko plotus, kurie jau buvo naudojami žolei ir kitiems žoliniams pašarams auginti, valstybių narių sprendimu, tokie plotai turi būti naudojami žolei ir kitiems žoliniams pašarams auginti tiek metų, kiek jų lieka, kad susidarytų penkeri metai iš eilės.“;
            
            
               (3)45 straipsnis iš dalies keičiamas taip:
            
            
               (a)2 dalis pakeičiama taip:
            
            
               „2. Pūdymui paliktoje žemėje ir pūdymui paliktos žemės plotuose, skirtuose medingiesiems augalams (kuriuose auga daug žiedadulkių ir nektaro turinčių augalų rūšys), nevykdoma jokia žemės ūkio gamyba. Valstybės narės nustato laikotarpį, per kurį atitinkamais kalendoriniais metais žemė turi būti paliekama pūdymui. Šis laikotarpis turi būti ne trumpesnis kaip šeši mėnesiai. Valstybės narės sudaro pūdymui paliktos žemės plotuose, skirtuose medingiesiems augalams, augintinų daug žiedadulkių ir nektaro turinčių augalų rūšių sąrašą. Invazinės svetimos rūšys, apibrėžtos Europos Parlamento ir Tarybos reglamento (ES) Nr. 1143/2014(*)  3 straipsnio 2 dalyje, į tą sąrašą neįtraukiamos. Prie tokių plotų nepriskiriami plotai, apsodinti pasėliais, kurie paprastai sėjami derliaus reikmėms. Valstybės narės gali nustatyti išsamesnius reikalavimus. Tokiuose plotuose gali būti auginami žolinių rūšių augalai, jei tebevyrauja medingieji augalai. Nedarant poveikio 10a dalyje nustatyto reikalavimo dėl gamybos nevykdymo taikymui, pūdymui paliktos žemės plotuose, skirtuose medingiesiems augalams (kuriuose auga daug žiedadulkių ir nektaro turinčių augalų rūšys), gali būti laikomi aviliai. 
            
            
               Nukrypstant nuo Reglamento (ES) Nr. 1307/2013 4 straipsnio 1 dalies h punkto, pūdymui palikta žemė ir pūdymui paliktos žemės plotai, skirti medingiesiems augalams (kuriuose auga daug žiedadulkių ir nektaro turinčių augalų rūšys), kuriuose ilgiau kaip penkerius metus laikytasi ekologiniu požiūriu svarbios vietovės reikalavimų, išlieka ariamoji žemė.
            
            
               (*)
                     2014 m. spalio 22 d. Europos Parlamento ir Tarybos reglamentas (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo (OL L 317, 2014 11 4, p. 35).“;
            
            
               (b)įterpiama 8a dalis:
            
            
               „8a. Plotuose, kuriuose yra Miscanthus ir Silphium perfoliatum, valstybės narės draudžia naudoti augalų apsaugos produktus, išskyrus pirmaisiais metais, kuriais ūkininkas abi augalų rūšis pasodina. Valstybės narės, atsižvelgdamos į ekologiniu požiūriu svarbių vietovių kūrimo tikslą, visų pirma į tikslą apsaugoti ir padidinti biologinę įvairovę, tose vietovėse draudžia naudoti mineralines trąšas arba nustato tų trąšų naudojimo reikalavimus.“
            
            
               2 straipsnis
            
            
               Įsigaliojimas ir taikymas
            
            
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            
            
               Jis taikomas pagalbos paraiškoms, susijusioms su 2018 m. sausio 1 d. prasidedančiais ir vėlesniais kalendoriniais metais.
            
         
         
            
               1 straipsnio 3 punktas taikomas pagalbos paraiškoms, susijusioms su 2019 m. sausio 1 d. prasidedančiais ir vėlesniais kalendoriniais metais.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2018 07 09
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        OL L 347, 2013 12 20, p. 608.
               
               
                  
                     (2)
                  
                        2014 m. kovo 11 d. Komisijos deleguotasis reglamentas (ES) Nr. 639/2014, kuriuo papildomas Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, ir iš dalies keičiamas to reglamento X priedas (OL L 181, 2014 6 20, p. 1).
               
               
                  
                     (3)
                  
                        2017 m. gruodžio 13 d. Europos Parlamento ir Tarybos reglamentas (ES) 2017/2393, kuriuo iš dalies keičiami reglamentai (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, (ES) Nr. 1308/2013, kuriuo nustatomas bendras žemės ūkio produktų rinkų organizavimas, ir (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos (OL L 350, 2017 12 29, p. 15).
               
               
                  
                     (4)
                  
                        2014 m. spalio 22 d. Europos Parlamento ir Tarybos reglamentas (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo (OL L 317, 2014 11 4, p. 35).